स्कूल वैन और ट्रक में टक्कर, 11 बच्चे मरे  
यमुनानगर रोड पर एक स्कूल वैन और ट्रक के बीच हुई टक्कर में 10 बच्चों की मौत हो गई। हादसे में वैन का ड्राइवर भी मारा गया है।
हरियाणा में अंबाला के पास यमुनानगर रोड पर एक स्कूल वैन और ट्रक की टक्कर में 11 बच्चों की मौत हो गई है। अर्जुन देव पब्लिक स्कूल की यह गाड़ी साही गांव के पास हादसे का शिकार हो गई।

	इस हादसे में वैन के ड्राइवर की भी मौत हो गई है। कई बच्चे घायल हैं, जिन्हें स्थानीय अस्पतालों में भर्ती कराया गया है। पुलिस ने बताया कि इस इलाके में घने कोहरे के कारण कम दृश्यता की वजह से दोनों वाहनों की टक्कर हो गई।

	दुर्घटना में मरने वाले सभी बच्चों की उम्र पांच से लेकर आठ वर्ष के बीच है। घायलों को अंबाला कैंट स्थित एक सिविल अस्पताल में भर्ती कराया गया है। मुख्यमंत्री भूपेंद्र सिंह हुड्डा ने घटनास्थल का दौरा किया और मरने वालों के लिए एक लाख रुपये के मुआवजे का ऐलान किया है। गंभीर रूप से घायल बच्चों के लिए 25,000 और मामूली रूप से घायलों के लिए 10,000 रुपये का ऐलान किया गया है।